## Pravilnik o vođenju baze podataka za poljoprivredni reprodukcijski materijal iz ekološke proizvodnje

### NN 89/2008 (30.7.2008.), Pravilnik o vođenju baze podataka za poljoprivredni reprodukcijski materijal iz ekološke proizvodnje

# MINISTARSTVO POLJOPRIVREDE, RIBARSTVA I RURALNOG RAZVOJA

2839

Na temelju članka 14. stavka 6. Zakona o ekološkoj proizvodnji
poljoprivrednih i prehrambenih proizvoda (»Narodne novine«, br.12/01, 14/01 i
79/07) ministar poljoprivrede, ribarstva i ruralnog razvoja donosi

## PRAVILNIK

### O VOĐENJU BAZE PODATAKA ZA POLJOPRIVREDNI REPRODUKCIJSKI MATERIJAL IZ EKOLOŠKE PROIZVODNJE

Članak 1.

Ovim se Pravilnikom propisuje sadržaj, oblik i način vođenja baze podataka za
poljoprivredni reprodukcijski materijal u ekološkoj proizvodnji.

Članak 2.

(1) U ekološkoj proizvodnji mora se koristiti poljoprivredni reprodukcijski
materijal proizveden u ekološkoj proizvodnji. Bazu podataka o vrsti i sorti
poljoprivrednog reprodukcijskog materijala dobivenog u ekološkoj poljoprivredi
vodi Ministarstvo poljoprivrede, ribarstva i ruralnog razvoja (u daljnjem
tekstu: Ministarstvo) u elektroničkom obliku i javno je dostupna. Svaka vrsta i
sorta koja nije upisana u bazu podataka smatra se da nije dostupna za ekološku
poljoprivredu.
(2) Ministarstvo svake godine prije početka sjetvene sezone sastavlja popis
poljoprivrednog reprodukcijskog materijala iz ekološke proizvodnje koji stoji na
raspolaganju te ga dostavlja nadzornim stanicama. Nadzorne stanice informiraju
proizvođače (korisnike) koji su upisani u Upisnik proizvođača u ekološkoj
proizvodnji poljoprivrednih i prehrambenih proizvoda o dostupnosti
poljoprivrednog reprodukcijskog materijala iz ekološke proizvodnje.

Članak 3.

(1) Baza podataka o vrsti i sorti poljoprivrednog reprodukcijskog materijala
sadrži:
– znanstveni naziv vrste i sorte;
– ime i prezime dobavljača, kontakt dobavljača ili njegovog zastupnika;
– područje gdje dobavljač može korisniku dostaviti sjemenski materijal;
– država ili regija u kojoj je poljoprivredni reprodukcijski materijal ispitan i
odobren;
– datum od kada će poljoprivredni reprodukcijski materijal biti dostupan;
– nadzorno tijelo (nadzorna stanica, certifikator) nadležno za stručni nadzor
dobavljača.
(2) Podaci iz stavka 1. ovoga članka vode se za:
– sjeme krmnog bilja;
– sjeme uljarica;
– sjeme povrća;
– sjeme ljekovitog bilja;
– sjeme žitarica;
– sjeme krumpira;
– sadnice voća;
– sadnice loze;
– sadnice masline;
– ostale sadnice.
(3) U smislu ovoga Pravilnika pojam »dobavljač« odnosi se na pravnu osobu sa
sjedištem ili fizičku osobu s prebivalištem u Republici Hrvatskoj koja se bavi
jednom od sljedećih djelatnosti: održavanje, proizvodnja, dorada, stavljanje na
tržište i uvoz poljoprivrednoga reprodukcijskog materijala.
(4) Dobavljač je obvezan obavijestiti Ministarstvo o vrstama i sortama koje nisu
dostupne na tržištu. Dostavljene obavijesti odnosno izmjene unose se u bazu
podataka.

Članak 4.

(1) Na temelju zahtjeva dobavljača u bazu podataka upisuju se one vrste i
sorte ekološkog poljoprivrednog reprodukcijskog materijala koji je na
raspolaganju na području Republike Hrvatske.
(2) Dobavljač podnosi zahtjev Ministarstvu za upis podataka o vrstama i sortama
kojima želi trgovati na području Republike Hrvatske. Uz zahtjev je potrebno
priložiti:
– kopiju certifikata kojim se potvrđuje da je poljoprivredni reprodukcijski
materijal iz ekološke proizvodnje;
– kopiju Uvjerenja o priznavanju sjemenskog usjeva odnosno kopiju Uvjerenja o
priznavanju sadnog materijala;
– potpisanu izjavu da će pravovremeno obavijestiti Ministarstvo ako više ne
raspolaže ekološkim poljoprivrednim reprodukcijskim materijalom za dotičnu vrstu
i sortu.
(3) Ministarstvo će upisati podatke iz zahtjeva dobavljača ukoliko su ispunjeni
uvjeti iz stavka 1. i 2. ovog članka. Ministarstvo će brisati upisane podatke o
vrstama i sortama ako dobavljač prestane ispunjavati zahtjeve.

Članak 5.

(1) Pojedinačna odobrenja za korištenje poljoprivrednog reprodukcijskog
materijala koji nije proizveden u ekološkoj proizvodnji izdaju nadzorne stanice.
(2) Odobrenje za korištenje poljoprivrednog reprodukcijskog materijala koji nije
proizveden u ekološkoj proizvodnji izdaje se u ovim slučajevima:
a) ako sorte ili vrste koje proizvođač namjerava nabaviti nisu uvedene u bazu
podataka;
b) ako niti jedan dobavljač nije u mogućnosti isporučiti poljoprivredni
reprodukcijski materijal prije sjetve ili sadnje u slučaju kada je proizvođač
pravovremeno naručio poljoprivredni reprodukcijski materijal;
c) ako sorta koju proizvođač (korisnik) želi nabaviti nije navedena u bazi
podataka i ako je proizvođač u mogućnosti predočiti da niti jedna od
registriranih sorti nije pogodna odnosno da je sorta koju traži značajna za
njegovu proizvodnju;
d) ako je opravdana uporaba u istraživačke svrhe, za postavljanje manjih pokusa
u poljima ili za očuvanje sorti.
Članak 6.
Pojedinačna odobrenja iz članka 5. ovoga Pravilnika izdaju se temeljem zahtjeva
proizvođača. Zahtjev se predaje prije sjetve sukladno obrascu kojeg izdaje
nadzorna stanica. Obrazac mora sadržavati ove podatke:
a) ime i prezime (OPG) /naziv tvrtke / obrta;
b) upisni broj iz Upisnika proizvođača u ekološkoj proizvodnji poljoprivrednih i
prehrambenih proizvoda;
c) podatke o vrstama i sortama poljoprivrednog reprodukcijskog materijala za
koje se traži odobrenje;
d) podatke o količinama poljoprivrednog reprodukcijskog materijala koje se
namjeravaju koristiti temeljem izdanog odobrenja.

Članak 7.

(1) Za pojedine vrste ili sorte izdaju se opća odobrenja za korištenje
poljoprivrednog reprodukcijskog materijala koji nije proizveden u ekološkoj
proizvodnji.
(2) Opća odobrenja za uporabu poljoprivrednog reprodukcijskog materijala koji
nije proizveden u ekološkoj proizvodnji izdaje Ministarstvo na prijedlog
nadzorne stanice.
(3) Opća odobrenja za uporabu poljoprivrednog reprodukcijskog materijala vrijede
samo za jednu sjetvenu sezonu odnosno najdulje do roka obnavljanja baze
podataka.
(4) Podaci iz općih odobrenja za uporabu poljoprivrednog reprodukcijskog
materijala koji nije proizveden u ekološkoj proizvodnji upisuju se u bazu
podataka. Za svaku vrstu i sortu poljoprivrednog reprodukcijskog materijala
stavlja se vidljiva naznaka da je za tu vrstu ili sortu izdano opće odobrenje za
uporabu.

Članak 8.

Podaci koji se vode u bazi podataka za poljoprivredni reprodukcijski
materijal iz ekološke proizvodnje, obnavljaju se dva puta godišnje i to 15.
ožujka i 15. rujna.

Članak 9.

(1) Nadzorne stanice moraju voditi evidenciju o izdanim pojedinačnim
odobrenjima iz članka 5. ovog Pravilnika. Nadzorne stanice obvezne su
Ministarstvu dostaviti godišnje izvješće o izdanim pojedinačnim odobrenjima
najkasnije do 31. siječnja tekuće godine za prethodnu kalendarsku godinu.
(2) Izvješće obuhvaća sljedeće:
– znanstveni naziv vrste i sorte;
– opravdanost odobrenja iz članka 5. ovog Pravilnika;
– ukupan broj svih odobrenja;
– ukupna količina poljoprivrednog reprodukcijskog materijala;
– popis zaštitnih sredstava ako su vrste ili sorte tretirane njima.

Članak 10.

Ovaj Pravilnik stupa na snagu osmog dana od dana objave u »Narodnim
novinama«.
Klasa: 011-02/08-01/06
Urbroj: 525-12-08-1
Zagreb, 22. srpnja 2008.

Ministar
**mr. sc. Božidar Pankretić, v. r.**

Pravilnik, NN 89/2008-2839
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)